SISB ตั้งเป้า 5 ปี รายได้ 2 พันลบ. ย้ำแผนเปิด รร.นานาชาติ 2 แห่งปี 66
SISB เปิดแผนธุรกิจ 5 ปี ตั้งเป้ารายได้ทะยานแตะ 2 พันล้านบาท เดินหน้าเปิด 2 โรงเรียนนานาชาติใหม่ที่ จ.นนทบุรี และ จ.ระยอง
SISB เปิดแผนธุรกิจ 5 ปี ตั้งเป้ารายได้ทะยานแตะ 2 พันล้านบาท เดินหน้าเปิด 2 โรงเรียนนานาชาติใหม่ที่ จ.นนทบุรี และ จ.ระยอง
7 ก.ค. 2565

นายยิว ฮอค โคว ประธานเจ้าหน้าที่บริหาร, นางสาวสุนันทา ลีลาเเสงสาย ผู้อำนวยการฝ่ายการเงินและบัญชี และนายศุภกร อุณหไพบูลย์ นักลงทุนสัมพันธ์ บริษัท เอสไอเอสบี จำกัด (มหาชน) หรือ SISB ถ่ายภาพร่วมกันในงาน Analyst Meeting โดยได้นำเสนอข้อมูลแผนการดำเนินธุรกิจปี 2565
โดย SISB เปิดแผน 5 ปี (ปี 2565-2569) รองรับการเติบโตยั่งยืนในระยะยาว วางเป้านักเรียนเพิ่มเป็น 4,250 คน จาก 2,434 คน ในปีที่ผ่านมา หนุนรายได้ทะยานแตะ 2 พันล้านบาท เพิ่มขึ้นเท่าตัว เทียบปี 64 รายได้รวมอยู่ที่ 1 พันล้านบาท พร้อมเดินหน้าเปิด 2 โรงเรียนนานาชาติแห่งใหม่ที่ จ.นนทบุรี และ จ.ระยอง มั่นใจเปิดดำเนินงานได้ภายในปี 66 ปักหมุดปี 65 รายได้โต 15-20% หลังเปิดการเรียนการสอน On-site
ด้าน บล.โนมูระ พัฒนสิน มีมุมมองบวกต่อ SISB ว่าแนวโน้มไตรมาส 2 ปี 2565 คาดมีกำไรสุทธิ 69 ล้านบาท เพิ่มขึ้น 6% จากงวดเดียวกันของปีก่อน และเพิ่มขึ้น 10% จากไตรมาสก่อน
สำหรับการเติบโตทั้งจากงวดเดียวกันของปีก่อน และจากไตรมาสก่อน มาจาก 1) คาดว่ารายได้เพิ่มขึ้น 12% จากงวดเดียวกันของปีก่อน และเพิ่มขึ้น 6% จากไตรมาสก่อน เติบโตตามจำนวนนักเรียน และค่าธรรมเนียมการศึกษาเพิ่มขึ้นจากการเปิดสอนที่โรงเรียนตามปกติ และนักเรียนส่วนใหญ่กว่า 90% กลับมาเรียนที่โรงเรียน ประกอบกับ 2) คาด %Gross margin ที่ 49.5% ลดลงเล็กน้อยจาก 50.5% ในไตรมาส 2 ปี 2564 แต่ดีขึ้นจาก 49.2% ในไตรมาส 1 ปี 2565 จากจำนวนนักเรียนที่เพิ่มขึ้นต่อเนื่อง และไม่มีผลกระทบของการให้ส่วนลดจากการเรียน Online เหมือนปีก่อน
ขณะที่ทิศทางครึ่งหลังของปี 2565 จะตรงกับการเปิดภาคเรียนที่ 1 ปีการศึกษา 2565-66 (เริ่มกลางเดือน ส.ค. 65) โดยบริษัทจะปรับขึ้นค่าธรรมเนียมการศึกษาราว เพิ่มขึ้น 5% และคาดว่าจำนวนนักเรียนเป็นไปตามเป้าหมายที่ 2,750 คน ทำให้คาดว่าผลการดำเนินงานครึ่งหลังของปี 2565 จะมีกำไรสุทธิเติบโตสูงจากงวดเดียวกันของปีก่อนจากครึ่งแรกปี 2564 มีกำไรสุทธิ 72 ล้านบลาท และเติบโตต่อเนื่องจากครึ่งแรกปี 2565  รวมทั้งคาดว่ากำไรสุทธิปี 2565 อยู่ที่ 251 ล้านบาท เพิ่มขึ้น 20% จากงวดเดียวกันของปีก่อน มีโอกาสเกิด upside ราว 7-8% จากจำนวนนักเรียนดีกว่าคาด ประกอบกับบริษัทบริหารต้นทุนจัดการศึกษาและค่าใช้จ่ายได้ดี ทำให้ %Gross margin จะดีกว่าคาดที่ 48%
ส่วนสถานการณ์ COVID ปัจจุบัน มองว่ามีความเสี่ยงน้อยที่จะต้องปิดโรงเรียนเหมือนปีก่อน เนื่องจากโรงเรียนมีแนวทางจัดการกรณีนักเรียนติด COIVD โดยไม่ต้องปิดทั้งโรงเรียน ตามแนวทางของกระทรวงศึกษา คงคำแนะนำ “ซื้อ” สำหรับ SISB ราคาเป้าหมายปี 66 ที่ 15 บาท